Vrae, en ook antwoorde, oor Rassie se SpringbokgroepRassie Erasmus – in die spervuur, soos alle afrigters maar is. (Foto: Twitter @Springboks) Waar is Akker van der Merwe, die Du Preez-tweeling, Jean-Luc en Dan, en Marco van Staden? Hoe kon die Springbok-afrigter, Rassie Erasmus, ŉ reddingsboei na die veteraan-heelagter/vleuel Gio Aplon (36) uitgooi, maar nie eerder plaaslike spelers soos Divan Rossouw en Dillyn Leyds oorweeg het nie? Waar kom JD Schickerling, die slot van die Westelike Provinsie, in die prentjie, veral omdat Lood de Jager van sy besering herstel het en Franco Mostert dalk nie eens die toetswedstryd teen Engeland sal misloop nie? Dit was van die algemene kommentaar nadat Erasmus Saterdagaand sy Springbokgroep van 36 spelers vir die komende jaareindtoer aangewys het wat toetswedstryde teen Engeland, Frankryk, Skotland en Wallis sal speel. Soos enige Springbokafrigter (en keurders) voor hom, was daar die gelukkiges en die ongelukkiges en die ondersteuners sal nooit saamstem nie. Hulle het nie eens toe Kitch Christie sy span gekies het wat in 1995 die Wêreldbeker gewen het of toe Nick Mallett as afrigter op die kruin van die golf tussen 1997/’98 was en sy span 17 agtereenvolgende toetswedstryde gewen het nie. En wat van toe die Bokbreier Jake White in 2007 weer die Wêreldbekertrofee omhoog gehou het en toe Heyneke Meyer se Springbokspan byna die All Blacks in die WB-toernooi in 2015 se halfeindstryd geklop het? Kom ons gee Erasmus punte, al stem ons nie altyd saam met sy spankeuses en verduidelikings nie. Hy span sy net baie wyd, hy gee die meeste van die spelers kans, en hy maak seker dat hy raakvat voordat hy aanstaande jaar die groep vir WB-toernooi in Japan moet aanwys. Neem Schickerling as voorbeeld. Erasmus het vanjaar in tien toetse reeds vier verskillende slotpare gekies: Jason Jenkins en Pieter Steph du Toit teen Wallis, RG Snyman en Mostert in die drie toetse teen Engeland, Eben Etzebeth en Du Toit in die eerste kragmeting teen Argentinië en vanaf die tweede toets teen die Poemas en het toe in die vier agtereenvolgende toetswedstryde teen die Wallabies en All Blacks raakgevat met Etzebeth en Mostert as sy voorkeurkombinasie. Schickerling se insluiting is niks minder nie as “mediese versekering” as een van Etzebeth, Mostert, Snyman of De Jager sou seerkry. Ja, baie sal kopkrap omdat daar nie plek vir Van der Merwe in die Bokgroep is nie, veral nadat Bongi Mbonambi in die Curriebeker-halfeindstryd en die -eindstryd oorskadu is. Hoe kan ŉ span wat sewe of agt lynstane in die eindstryd verloor die Springbokhaker (Mbonambi) en ŉ nuwe Springbokslot (Schickerling) in die span hê? word tereg gevra. Ook: Is Sikhumbuszo Notshe beter as een van die Du Preez-broers?